*Likumprojekts*

**Valsts pārvaldes informācijas un komunikācijas tehnoloģiju likums**

1. **pants. Likumā lietotie termini**
   1. Likumā ir lietoti šādi termini:
      1. **informācija** – tematiski saistītu identificējamu datu vai ziņu strukturēts kopums, tai skaitā metadati, kas raksturo šo kopumu (piemēram, tā izveides un aktualizācijas noteikumi, sastāva un uzbūves apraksts, satura pieejamības un izmantošanas nosacījumi);
      2. **informācijas aprite** – jebkura ar informācijas iegūšanu, apstrādāšanu, glabāšanu, izplatīšanu vai iznīcināšanu saistītā darbība vai šo darbību kopums, kuru veic, lai radītu un izmantotu informāciju noteikta mērķa īstenošanai, kā arī izbeigtu informācijas izmantošanu;
      3. **informācijas un komunikācijas tehnoloģijas** – zināšanu, paņēmienu, principu un tehnoloģisko resursu kopums, kas ir paredzēts informācijas aprites nodrošināšanai elektroniskā veidā;
      4. **informācijas un komunikācijas tehnoloģiju politika** – vienota valsts politika, kas attiecas uz informācijas un komunikācijas tehnoloģiju izmantošanu, lai nodrošinātu un pilnveidotu valsts pārvaldes institūciju darbību, savstarpējo un starptautisko sadarbību un informācijas apriti, veicinot tam nepieciešamo tehnoloģisko, finanšu un cilvēkresursu optimālu pārvaldīšanu;
      5. **informācijas pārzinis** – valsts pārvaldes institūcija, kura saskaņā ar normatīvajiem aktiem, kā arī sadarbības līgumu vai vienošanos ar citām valsts pārvaldes institūcijām pārzina noteiktam mērķim paredzēto informāciju, nosakot tiesības piekļūšanai šai informācijai un tās lietošanai atbilstoši šīs informācijas pieejamības un izmantošanas nosacījumiem, kā arī atbild par savu darbību, nodrošinot šīs informācijas kvalitāti, pieejamību un drošību;
      6. **tehnoloģiskā pakalpojuma saņēmējs** – valsts pārvaldes institūcija, kura saskaņā ar normatīvajiem aktiem, kā arī sadarbības līgumu vai vienošanos ar citām valsts pārvaldes institūcijām pieprasa un saņem noteiktu tehnoloģisko pakalpojumu, nosakot prasības šī pakalpojuma nodrošināšanai un sniegšanai atbilstoši šīs institūcijas vajadzībām, kā arī atbild par savu darbību, lietojot šo pakalpojumu;
      7. **tehnoloģiskā pakalpojuma sniedzējs** – valsts pārvaldes institūcija, kura saskaņā ar normatīvajiem aktiem, kā arī sadarbības līgumu vai vienošanos ar citām valsts pārvaldes institūcijām piedāvā un sniedz noteiktu tehnoloģisko pakalpojumu, nosakot prasības šī pakalpojuma saņemšanai un lietošanai atbilstoši informācijas un komunikācijas tehnoloģiju ieviešanas un izmantošanas nosacījumiem, kā arī atbild par savu darbību, nodrošinot šo pakalpojumu;
      8. **tehnoloģiskais pakalpojums** – pakalpojums vai atbalsts, kas ir saistīts ar tehnoloģisko resursu piegādāšanu, uzstādīšanu, apkalpošanu, izmitināšanu, koplietošanu, atkalizmantošanu, attālinātu izmantošanu (mākoņdatošanu) un drošības pārvaldīšanu, kā arī cita veida ar atbalstu saistītā darbība vai pasākums ar noteiktu rezultātu, kas attiecas uz informācijas un komunikācijas tehnoloģiju ieviešanu un izmantošanu;
      9. **tehnoloģiskā resursa pārvaldnieks** – valsts pārvaldes institūcija, kura saskaņā ar normatīvajiem aktiem, kā arī sadarbības līgumu vai vienošanos ar citām valsts pārvaldes institūcijām pārvalda noteiktu tehnoloģisko resursu, nosakot tiesības piekļūšanai šim resursam un tā lietošanai atbilstoši šī resursa pieejamības un izmantošanas nosacījumiem, kā arī atbild par savu darbību, nodrošinot šī resursa kvalitāti, pieejamību un drošību;
      10. **tehnoloģiskais resurss** – datori, datorprogrammas, datu ievadizvades un uzglabāšanas ierīces, datu pārraides iekārtas un citi datortehnikas līdzekļi vai to kopums, funkcionāli saistītu datortehnikas līdzekļu apvienojums vai sistēma un ar to izmantošanu saistītā infrastruktūra, platforma, pakalpojumi (servisi) un citi risinājumi, kā arī tiem piemērojamie standarti, vadlīnijas, instrukcijas un cits normatīvi tehniskais regulējums;
      11. **vadošā iestāde** – iestāde, kas saskaņā ar tās darbību reglamentējošiem normatīvajiem aktiem pilda vadošās valsts pārvaldes iestādes funkcijas un uzdevumus informācijas un komunikācijas tehnoloģiju jomā;
      12. **valsts pārvaldes institūcija** – iestāde, atvasināta publiska persona, kā arī privātpersona, kura normatīvajos aktos noteiktajā kārtībā pilda tai noteiktās, deleģētās vai ar pilnvarojumu nodotās valsts pārvaldes funkcijas vai uzdevumus, ieskaitot valsts pārvaldes pakalpojumu sniegšanu.
   2. Šā likuma izpratnē informācijas pārzinis var būt arī tehnoloģiskā resursa pārvaldnieks vai tehnoloģiskā pakalpojuma saņēmējs, ja informācijas pārzinis pārvalda tehnoloģisko resursu vai pieprasa un saņem tehnoloģisko pakalpojumu, lai nodrošinātu attiecīgās informācijas apriti elektroniskā veidā.
   3. Šā likuma izpratnē tehnoloģiskā resursa pārvaldnieks var būt arī tehnoloģiskā pakalpojuma saņēmējs, ja tehnoloģiskā resursa pārvaldnieks pieprasa un saņem tehnoloģisko pakalpojumu, lai nodrošinātu attiecīgā resursa pārvaldīšanu, vai tehnoloģiskā pakalpojuma sniedzējs, ja tehnoloģiskā resursa pārvaldnieks piedāvā un sniedz tehnoloģisko pakalpojumu, lai nodrošinātu attiecīgā resursa lietošanu.
   4. Termini „atvasināta publiska persona”, „iestāde”, „privātpersona” un „valsts pārvaldes pakalpojums” šajā likumā lietoti Valsts pārvaldes iekārtas likuma izpratnē.
2. **pants. Likuma mērķis**
   1. Likuma mērķis ir veicināt racionālu, efektīvu un uz tehnoloģiskajiem pakalpojumiem vērstu informācijas un komunikācijas tehnoloģiju izmantošanu valsts pārvaldē, kā arī valsts pārvaldes institūciju sadarbību informācijas un komunikācijas tehnoloģiju jomā.
   2. Informācijas un komunikācijas tehnoloģiju izmantošana atbilstoši šā likuma mērķim ir pārvaldāma tā, lai ar šo tehnoloģiju palīdzību nodrošinātu vienotu, pārskatāmu un efektīvu valsts pārvaldi un ar to saistītās informācijas apriti, kā arī kvalitatīvu valsts pārvaldes pakalpojumu pieejamību un sabiedrības iesaistīšanu valsts pārvaldē, radot sociālekonomiskos ieguvumus un mazinot administratīvo slogu sabiedrībai un valsts pārvaldei.
3. **pants. Likuma darbības joma**
   1. Likums nosaka kārtību, kādā valsts pārvaldes institūcijas izmanto informācijas un komunikācijas tehnoloģijas, nodrošina un lieto tehnoloģiskos pakalpojumus un pārvalda tehnoloģiskos resursus, kā arī nodrošina informācijas apriti elektroniskā veidā.
   2. Šā likuma noteikumi ir piemērojami, ciktāl citu likumu speciālajās tiesību normās informācijas un komunikācijas tehnoloģiju jomā nav noteikts citādi.
4. **pants. Informācijas un komunikācijas tehnoloģiju izmantošana**
   1. Valsts pārvaldes institūcijas plāno, organizē un vada informācijas un komunikācijas tehnoloģiju izmantošanu atbilstoši informācijas un komunikācijas tehnoloģiju politikai, kuru izstrādā un apstiprina normatīvajos aktos par valsts un sabiedrības attīstības plānošanu noteiktajā kārtībā.
   2. Vadošā iestāde pārrauga informācijas un komunikācijas tehnoloģiju izmantošanu visā valsts pārvaldē un normatīvajos aktos noteiktajā kārtībā sniedz Ministru kabinetam, kā arī ministrijām un citām valsts pārvaldes institūcijām atzinumus vai priekšlikumus par informācijas un komunikācijas tehnoloģiju politikas noteikšanu, īstenošanu un aktualizēšanu.
   3. Informācijas un komunikācijas tehnoloģiju izmantošanu atsevišķās valsts pārvaldes nozarēs pārrauga attiecīgo nozaru ministrijas, saskaņojot ar vadošo iestādi informācijas un komunikācijas tehnoloģiju politikas īstenošanas pasākumus, kuri būtiski ietekmē informācijas un komunikācijas tehnoloģiju izmantošanu visā valsts pārvaldē vai kādā tās nozarē.
   4. Ja informācijas un komunikācijas tehnoloģiju politikas īstenošanas pasākumi, kuri skar kādu valsts pārvaldes nozari, būtiski ietekmē informācijas un komunikācijas tehnoloģiju izmantošanu citā valsts pārvaldes nozarē, attiecīgo nozaru ministrijas nodrošina šo pasākumu savstarpējo saskaņošanu.
   5. Plānojot un veicot informācijas un komunikācijas tehnoloģiju politikas īstenošanas pasākumus kādā valsts pārvaldes nozarē, valsts pārvaldes institūcijas saskaņo šos pasākumus ar attiecīgās nozares ministriju.
   6. Valsts pārvaldes institūcijas saskaņo ar vadošo iestādi informācijas un komunikācijas tehnoloģiju politikas īstenošanas pasākumus, kuri skar visu valsts pārvaldi vai vairākas tās nozares.
   7. Ja informācijas un komunikācijas tehnoloģiju politikas īstenošanas pasākumi, kurus plāno un veic kāda valsts pārvaldes institūcija, skar citu valsts pārvaldes institūciju, attiecīgās institūcijas nodrošina šo pasākumu savstarpējo saskaņošanu.
   8. Valsts pārvaldes institūcijas sadarbojoties izvērtē informācijas un komunikācijas tehnoloģiju izmantošanas iespējas un lietderību, kā arī nodrošina un lieto tehnoloģiskos pakalpojumus, pārvalda tehnoloģiskos resursus un nodrošina informācijas apriti elektroniskā veidā, ievērojot informācijas un komunikācijas tehnoloģiju politiku.
   9. Kārtību, kādā valsts pārvaldes institūcijas plāno un veic informācijas un komunikācijas tehnoloģiju politikas īstenošanas pasākumus, kuri ir saistīti ar tehnoloģisko pakalpojumu nodrošināšanu un lietošanu un tehnoloģisko resursu pārvaldīšanu, kā arī informācijas aprites nodrošināšanu elektroniskā veidā, saskaņojot attiecīgos pasākumus un tiem nepieciešamos tehnoloģiskos, finanšu un cilvēkresursus, kā arī valsts budžeta līdzekļu pieprasījumus, nosaka Ministru kabinets.
   10. Valsts pārvaldes institūcijas izmanto informācijas un komunikācijas tehnoloģijas, tostarp nodrošina un lieto tehnoloģiskos pakalpojumus un pārvalda tehnoloģiskos resursus, kā arī nodrošina informācijas apriti elektroniskā veidā, savstarpēji sadarbojoties normatīvajos aktos par sadarbību valsts pārvaldē noteiktajā kārtībā.
   11. Ja ir iespējams un lietderīgi, valsts pārvaldes institūcijas var iesaistīt privātpersonas attiecīgo institūciju pārziņā esošo tehnoloģisko pakalpojumu nodrošināšanā un lietošanā, tehnoloģisko resursu pārvaldīšanā vai informācijas aprites nodrošināšanā elektroniskā veidā, darbojoties normatīvajos aktos par valsts pārvaldes institūciju darbību privāto tiesību jomā vai publiskās un privātās partnerības jomā noteiktajā kārtībā.
   12. Vadošā iestāde vāc, apkopo un uztur informācijas un komunikācijas tehnoloģiju politikas noteikšanai, īstenošanai un aktualizēšanai nepieciešamo informāciju, tai skaitā par tehnoloģisko pakalpojumu nodrošināšanu un lietošanu un tehnoloģisko resursu pārvaldīšanu, kā arī informācijas aprites nodrošināšanu elektroniskā veidā valsts pārvaldes institūcijās.
   13. Kārtību, kādā vadošā iestāde veic valsts pārvaldes institūciju pārziņā esošo tehnoloģisko pakalpojumu, tehnoloģisko resursu un elektroniski pieejamas informācijas vienotu uzskaiti, nosaka Ministru kabinets.
5. **pants. Tehnoloģisko pakalpojumu nodrošināšana un lietošana**
   1. Tehnoloģiskā pakalpojuma sniedzējs, sadarbojoties ar citām valsts pārvaldes institūcijām, tostarp informācijas pārziņiem, tehnoloģisko resursu pārvaldniekiem un citu tehnoloģisko pakalpojumu sniedzējiem, nodrošina attiecīgo pakalpojumu, ja tas ir iespējams un lietderīgi, ievērojot informācijas un komunikācijas tehnoloģiju politiku.
   2. Tehnoloģiskā pakalpojuma sniedzējs nodrošina, kā arī piedāvā un sniedz attiecīgo pakalpojumu, ievērojot tehnoloģiskā pakalpojuma saņēmēju noteiktās prasības šī pakalpojuma nodrošināšanai un sniegšanai.
   3. Tehnoloģiskā pakalpojuma saņēmējs, sadarbojoties ar citām valsts pārvaldes institūcijām, tostarp informācijas pārziņiem, tehnoloģisko resursu pārvaldniekiem un citiem tehnoloģisko pakalpojumu saņēmējiem, lieto attiecīgo pakalpojumu, ja tas ir iespējams un lietderīgi, ievērojot informācijas un komunikācijas tehnoloģiju politiku.
   4. Tehnoloģiskā pakalpojuma saņēmējs lieto, kā arī pieprasa un saņem attiecīgo pakalpojumu, ievērojot tehnoloģiskā pakalpojuma sniedzēja noteiktās prasības šī pakalpojuma saņemšanai un lietošanai.
   5. Ministru kabinets nosaka kārtību, kādā valsts pārvaldes institūcijas nodrošina un lieto tehnoloģiskos pakalpojumus.
6. **pants. Tehnoloģisko resursu pārvaldīšana**
   1. Tehnoloģiskā resursa pārvaldnieks, sadarbojoties ar citām valsts pārvaldes institūcijām, tostarp informācijas pārziņiem, citu tehnoloģisko resursu pārvaldniekiem un tehnoloģisko pakalpojumu sniedzējiem, pārvalda attiecīgo resursu, ja tas ir iespējams un lietderīgi, ievērojot informācijas un komunikācijas tehnoloģiju politiku.
   2. Tehnoloģiskā resursa pārvaldnieks nodrošina iespēju lietot attiecīgo resursu, sniedzot tehnoloģisko pakalpojumu.
   3. Ministru kabinets nosaka kārtību, kādā valsts pārvaldes institūcijas pārvalda tehnoloģiskos resursus un nodrošina to lietošanu.
7. **pants. Informācijas aprites nodrošināšana elektroniskā veidā**
   1. Informācijas pārzinis, sadarbojoties ar citām valsts pārvaldes institūcijām, tostarp citas informācijas pārziņiem, tehnoloģisko resursu pārvaldniekiem un tehnoloģisko pakalpojumu sniedzējiem, nodrošina attiecīgās informācijas apriti elektroniskā veidā, ja tas ir iespējams un lietderīgi, ievērojot informācijas un komunikācijas tehnoloģiju politiku.
   2. Informācijas pārzinis organizē un vada attiecīgās informācijas apriti elektroniskā veidā, kā arī nodrošina pieeju šai informācijai un iespēju to lietot, ievērojot normatīvajos aktos par šīs informācijas pieejamību un izmantošanu noteiktās prasības.
   3. Ministru kabinets nosaka kārtību, kādā valsts pārvaldes institūcijas nodrošina informācijas apriti elektroniskā veidā.

**Pārejas noteikumi**

1. Ministru kabinets līdz 2019.gada 2.septembrim izdod šā likuma 4.panta devītajā un trīspadsmitajā daļā, 5.panta piektajā daļā, 6.panta trešajā daļā un 7.panta trešajā daļā minētos noteikumus.
2. Valsts informācijas sistēmu likums zaudē spēku 2019.gada 2.septembrī, un līdz šim datumam tas ir piemērojams, ciktāl nav pretrunā ar šo likumu.

Vides aizsardzības un reģionālās attīstības  
ministrs K.Gerhards